У ноћи (1898)
Алекса Шантић 

Преко твојих трепавица
Кад се спусти санак ти'о,
И под твојим прозорима
Кад запјева славуј мио,

Ја умирем, и кô сјенка,
Кô дух који тајно блуди,
У твоје се дворе крадем
И дах пијем твојих груди.

И док поноћ мирно броди
И небом се звијезде злате,
Ја ти слатко име зборим
И молим се богу за те.

А кад петô лупне крилом
И поздрави зору плаву,
Ја се опет болан враћам
У гробницу - пусту јаву.

Шантићеве песме 1898.